Naguurnong dagiti agsasalip a grupo iti sango ti Cabugao Cultural and Sports Complex ken sango ti Munisipio. Dagiti grupo ti agsasalip: Sisim National High School, Pug-os NHS, Lipit NHS, Cabugao NHS, Cabugao Institute ken Zone 2, DepEd Cabugao District. Naipakaammo ti annuroten ti panagsala iti kalsada ken napalagipan dagiti Marshals ken Medic iti annongenda iti pannakaipatungpal daytoy a salip iti baet ti kinadagaang ti panawen. Timmulong ti Municipal Police Station nga idauluan ni COP William N. Nerona iti pannakaiwardas ti trapiko ken pannakai-giya ti aktibidad.
Sakbay a naggunay ti linia dagiti agsala, nagsarita ni Mayor Edgardo “Ediboy” S. Cobangbang, Jr. iti sango ti Munisipio iti imatang dagiti opisiales a mangiwardas iti salip ken umili nga agbuya ket nagyaman ti Alkalde iti napintas nga urnos ti aktibidad a kas maysa a maipabuya a pangrambak iti panagpiesta ti ili.
Nagtungpal ti streetdancing iti nalawa a compound ti Cabugao Institute a ditoy a naaramid ti showdown competition a nakaiparangan ti pangsalip a presentasion ti innem a grupo ti agkokontes. Tallo ti nagpaay a Hurado ti salip nga idauluan ni Mr. Bernie Sistoza, tubo ti Cabugao ken agtartarabaho idiay Maui, Hawaii.
Nagyaman met dagiti reprep a nagbuya gapu iti napasnek a panagsala dagiti partisipantes ken ti napintas a pannakaisagana dagiti akemda ken nausar a bambanag iti pabuyada.
Nagpaay ni Ms. Melvi S. Sajonia nga Over-all Coordinator ti nasao a pasalip ken katinnulongna da Ms. Odette Somera ken SB Secretary Maxfel S. Suboc kasta pay dagiti dadduma a mangisursuro ken pannakabagi ti LGU-Cabugao a di nainaganan. # (Web In-Action)
ilo_Latn ilo_Latn ilo_Latn ilo_Latn ilo_Latn